Dubbele tragedie ná oud-Puk skielik oorsee sterfColin Wheeler (Foto: Facebook) ŉ Potchefstroomse gesin is in rou gedompel nadat hul middelkind Dinsdag in Hanoi, Viëtnam, oorlede is skaars ŉ maand nadat hy tydelik na dié land verhuis het om skool te hou. André Wheeler het Vrydag aan Maroela Media vertel die gesin is “flenters” nadat sy broer, Colin (24), Dinsdag weens orgaanversaking in ŉ hospitaal in Hanoi oorlede is. Colin, ŉ oud-Pukstudent wat verlede jaar ŉ B.Com-graad in bemarking en internasionale handel aan die Noordwes-Universiteit verwerf het, was vroeg Augustus vanjaar glo baie opgewonde oor dié nuwe reis wat voorlê, maar die gesin worstel nou met onbeantwoorde vrae skaars ŉ maand nadat hy vertrek het. André, Colin se ouer broer, vertel Colin het die gesin gereeld gebel en minstens ŉ uur met hulle gesels. Toe hy op 6 Oktober afgelui het, sou hy egter nooit kon droom dat dié oproep die laaste keer sou wees wat hy oudergewoonte oor ditjies en datjies met Colin gepraat het nie. Daarna wás daar ander oproepe – maar dit was nooit dieselfde nie, want dié oproepe is oorskadu deur ŉ vrees vir sy jonger boetie se lewe. “My ma, Erika, het my verlede Maandag (op 10 Oktober) gebel en gesê daar is gróót fout. Sy lewer en sy niere het begin probleme gee. Hy het baie agteruit gegaan. Ons was baie bekommerd, en sy en my pa, André sr., is kort daarna Hanoi toe om by hom te wees,” het André gesê. Hoewel dit Sondag begin lyk het asof hy beter word en begin aansterk, het sy toestand later die aand drasties verswak. Dinsdag is die gesin se grootste vrees bewaarheid. “Ek was by die kerk en ons het ŉ biduur vir Colin gehou. Terwyl ons gebid het, het my pa gebel, maar ek het nie geantwoord nie. Toe ons klaar gebid het, het hy weer gebel. My ouers het gesê Colin se toestand het baie versleg en hy gaan dit nie maak nie. Colin Wheeler (Foto: Facebook) “Ons gesin, insluitend my jonger suster, Erika, het op ons selfone saam gebid en gesmeek om sy lewe en terwyl ons besig was om te bid en huil, het my ma gesê hy is oorlede. Ons is stukkend. Mens kan die seer nie vir iemand anders verduidelik nie.” Colin het geen mediese geskiedenis van siekte nie, en dokters vermoed hy moes ŉ virus opgedoen het. André sê die gesin is veral hartseer omdat hulle hom nie ter ruste kan lê nie. Die Hanoise-hospitaal het aanvanklik gesê hospitaalkoste van $34 500 (bykans R485 000) moet eers vereffen word voordat sy liggaam na Suid-Afrika gestuur kan word. “Ons was aanvanklik onder die indruk ons moet net $25 000 betaal, maar ons het gister ŉ brief gekry wat sê die totale hospitaalonkostes beloop $34 500. Ons sit met ons hande in ons hare, ons het nie soveel geld nie en weet nie waar ons dit sal kry nie,” het hy gesê. Intussen het André sr. sy paspoort ingehandig sodat hulle Colin se liggaam terug kan stuur Suid-Afrika toe, maar verseker weet dat die gesin al die skuld sal delg. Colin het ook nie reisversekering gehad nie aangesien hy nie ŉ retoerkaartjie gekoop het nie. André meen hy sou enkele dae voor sy afsterwe ŉ kontrak, met die skool waar hy gewerk het, geteken het, en dié sou vir hom ŉ medies gegee het. Hoewel Erika volgende week van Hanoi terugkeer, moet die gesin die totale rekening vereffen voordat Andre sr. die land kan verlaat. “Hulle het gesê as hy dit nie betaal nie, gaan hulle nie sy paspoort aan hom terugbesorg nie. Hy sal in Hanoi moet bly totdat ons die hele bedrag kan betaal.” Die gesin het intussen ŉ blad geskep waar mense betrokke kan raak deur geld te skenk sodat hulle Colin se liggaam in Suid-Afrika kan kry. “Mens sien altyd hierdie stories op die internet, maar jy besef nie hoe erg dit is totdat dit met iemand na aan jou gebeur nie. Nou sit ons in dieselfde posisie en al wat ons kan doen, is om op mense se goedhartigheid staat te maak.” Vir meer inligting, besoek die Bring Colin Home-Facebook-blad of kontak André Wheeler op 072 665 4113.